CELEX: 62014TN0833
Language: mt
Date: 2014-12-23 00:00:00
Title: Kawża T-833/14: Rikors ippreżentat fit-23 ta’ Diċembru 2014 – Søndagsavisen vs Il-Kummissjoni

27.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/51
            
         Rikors ippreżentat fit-23 ta’ Diċembru 2014 – Søndagsavisen vs Il-Kummissjoni
   (Kawża T-833/14)
   (2015/C 138/68)
   Lingwa tal-kawża: id-Daniż
   
      Partijiet
   
   
      Rikorrenti: Søndagsavisen A/S (Søborg, id-Danimarka) (rappreżentant: M. Honoré, avukat)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-deċiżjoni tal-Kummissjoni, tad-9 ta’ Lulju 2014, li ma jitqajmux oġġezzjonijiet fir-rigward tal-eżenzjoni mit-taxxa għal ċertu reklamar (SA.35683);
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Ir-rikorrenti, li hija kompetitur tal-benefiċjarju tal-għajnuna, sostniet li l-Kummissjoni kellha tikkonstata li kienu jeżistu dubji dwar jekk l-eżenzjonijiet mit-taxxa fuq materjal ta’ reklamar mhux indirizzat lil persuna partikolari u gazzetti b’abbonament imqassma fid-djar kinux jikkostitwixxu għajnuna.
   Ir-rikorrenti ssostni li konsegwentement il-Kummissjoni kellha tiddeċiedi li tagħti bidu għal proċedura ta’ investigazzjoni formali skont l-Artikolu 108(2) TFUE u l-Artikolu 4(4) tar-Regolament Nru 659/1999 (1). Billi naqset milli tagħmel dan, il-Kummissjoni kisret id-drittijiet proċedurali tar-rikorrenti taħt l-Artikolu 108(2) TFUE.
   Insostenn tal-argument tagħha li kien hemm dubji raġonevoli, ir-rikorrenti tinvoka l-argumenti li ġejjin:
   
               —
            
            
               iż-żmien li l-Kummissjoni ħadet sabiex tittratta l-każ kien straordinarjament twil u fih innifsu juri li kien hemm dubju raġonevoli – speċifikament minħabba li dan kien jinvolvi skema ta’ għajnuna nnotifikata skont l-Artikolu 108(3) TFUE;
            
         
               —
            
            
               id-deċiżjoni tal-Kummissjoni hija vvizzjata minn nuqqas ta’ dikjarazzzjoni tal-motivazzjoni għall-eżenzjonijiet mit-taxxa fuq materjal ta’ reklamar mhux indirizzat lil persuna partikolari u gazzetti b’abbonament imqassma fid-djar; u
            
         
               —
            
            
               il-Kummissjoni wettqet eżami inkomplet u mhux korrett tal-leġiżlazzjoni Daniża dwar it-taxxi fuq ir-reklamar fid-determinazzjoni ta’ jekk l-eżenzjonijiet mit-taxxa fuq materjal ta’ reklamar mhux indirizzat lil persuna partikolari u gazzetti b’abbonament imqassma fid-djar jammontawx għal għajnuna mill-Istat.
            
         
      (1)  Regolament tal-Kunsill (KE) Nru 659/1999, tat-22 ta’ Marzu 1999, li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (ĠU Edizzjoni Speċjali bil-Malti, Kapitolu 8, Vol. 1, p. 339).